[{"text_idx": "#000001", "text": "Wrth i ni ddechrau trydydd tymor ein prosiect \u201cYmgyrchwyr Ynni Ydyn Ni\u201d gydag ysgolion cynradd ac uwchradd yn Sir Benfro, Abertawe a Chasnewydd, y cyfan y gallwn ei ddweud yw, yng ngeiriau Clwb Eco Ysgol Gyfun Pentrehafod, \u201cnid jo\u0302c ydy hyn.\u201d"}, {"text_idx": "#000002", "text": "Wrth i\u2019r Cwricwlwm i Gymru gael ei gyflwyno mewn ysgolion, mae\u2019r pedwar diben sydd wrth graidd addysgu a dysgu \u2013 creu dysgwyr uchelgeisiol a galluog, dinasyddion moesegol a gwybodus, unigolion hyderus ac iach, a chyfranwyr mentrus a chreadigol \u2013 yn gyrru\u2019r prosiect \u2018Ymgyrchwyr Ynni Ydyn Ni\u2019 ac maent yn amlwg yng ngwaith staff a\u2019r disgyblion."}, {"text_idx": "#000003", "text": "Mae Egni wedi cydweithio gydag ysgolion yn Ne Cymru i leihau eu ho\u0302l-troed carbon o 20% mewn partneriaeth ag Energy Sparks. Nawr rydym yn datblygu prosiectau sy\u2019n symbylu disgyblion i ddysgu am y newid yn yr hinsawdd a deall ei effaith yng Nghymru ac yn y byd. Rhaid i ddisgyblion gael y ddealltwriaeth hon er mwyn medru datblygu\u2019r gwerthoedd sydd eu hangen i ddod yn ddinasyddion moesegol a gwybodus, sy\u2019n uchelgeisiol yn eu ffordd o feddwl, ac yn hyderus a chreadigol wrth weithredu i helpu i adfer a diogelu ein planed. Mae\u2019r geiriau hynny \u201cadfer\u201d, \u201cdiogelu\u201d, ynghyd ag \u201cariannu\u201d, wedi dod yn arwyddair Ysgol Bro Ingli yn Nhrefdraeth, Sir Benfro, ac mae eu dosbarth Blwyddyn 5/6 wedi bod yn dangos beth ydy disgyblion moesegol ac uchelgeisiol. Meddai Swyddog Addysg Awel Aman Tawe, Jennifer James, \u201cGall dysgu am y newid yn yr hinsawdd fod yn daith sy\u2019n peri gofid \u2013 felly, gan gadw hynny mewn golwg, rydym nid yn unig yn harneisio pw\u0302er yr elfennau naturiol i ymladd yn erbyn y newid yn yr hinsawdd, ond rydym hefyd yn harneisio pw\u0302er creadigrwydd.\u201d"}, {"text_idx": "#000005", "text": "Yn sgil y bartneriaeth lwyddiannus gyda TTS ac Ynni Da, lle bu disgyblion yn gwneud arbrofion gwyddonol, gan ddysgu am effaith tanwydd ffosil ar y blaned a meddwl am sut gallwn leihau, a defnyddio llai o ynni, maen nhw hefyd wedi cael cyfle i ddysgu am ymgyrchu gydag Egni Co-op a rhannu negeseuon eu hymgyrch trwy ganllawiau arbenigol y bi\u0302t-bocsiwr dwyieithog Mr Phormula (sydd newydd ryddhau record sengl newydd gyda\u2019r rapiwr Americanaidd Lord Willin!.. )"}, {"text_idx": "#000010", "text": "Felly beth mae\u2019r disgyblion yn ysgolion Egni wedi bod yn gwneud?"}, {"text_idx": "#000011", "text": "Mae disgyblion yn Ysgol Gyfun Penyrheol yn cynnal hapwiriadau yn yr ystafelloedd dosbarth i weld pwy sydd wedi gadael y golau ymlaen, a rhoi sticeri mewn ystafelloedd dosbarth i ddangos ble gall disgyblion ddiffodd offer trydanol yn ddiogel."}, {"text_idx": "#000013", "text": "Mae disgyblion yn Ysgol Gynradd Saundersfoot yn mynd a\u0302\u2019u hymgyrch adref gydag awgrymiadau gwych ar gyfer lleihau ynni pa le bynnag y bo\u0302nt."}, {"text_idx": "#000015", "text": "Mae disgyblion yn Ysgol Pentrehafod yn meddwl am ffyrdd arloesol o rannu eu negeseuon ymgyrchu fel defnyddio sloganau a logos fel eu geiriau, \u201cnid jo\u0302c ydy hyn\u201d."}, {"text_idx": "#000016", "text": "Mae disgyblion yn Ysgol Bro Ingli wedi lleihau eu ho\u0302l-troed carbon ac yn arbed \u00a31500 y flwyddyn ar eu biliau."}, {"text_idx": "#000017", "text": "Mae cyfranogwyr \u2018Ymgyrchwyr Ynni Ydyn Ni\u2019 yn deall yr effaith mae ein defnydd o ynni\u2019n ei gael ar y blaned. Maen nhw\u2019n gwybod bod cael paneli solar yn gam bychan ond cadarnhaol dros y newid yn yr hinsawdd a bod llawer mwy y gallwn ei wneud fel unigolion, ysgolion a gwledydd. Yn ffodus, maen nhw\u2019n arwain y ffordd ac rydyn ni yno i\u2019w cefnogi, eu hannog a\u2019u symbylu ar hyd eu taith. Efallai y byddwch yn derbyn gwahoddiad i ddisgo pw\u0302er pedalau a chael gweld dros eich hun beth sydd wrth wraidd yr holl ffwdan, a byddwch chi hefyd yn gallu cael awgrymiadau ar leihau a defnyddio llai o ynni."}]